Document ID: 32010D0724

ROZHODNUTIE KOMISIE
z 26. novembra 2010,
o pozícii Európskej únie k zmene a doplneniu prílohy 6 k Dohode medzi Európskym spoločenstvom a Švajčiarskou konfederáciou o obchode s poľnohospodárskymi výrobkami
(2010/724/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Rady a Komisie 2002/309/ES, Euratom, o dohode o vedeckej a technologickej spolupráci zo 4. apríla 2002 o uzavretí siedmich dohôd so Švajčiarskou konfederáciou (1), a najmä na jeho článok 5 ods. 2 druhý pododsek,
keďže:
(1)
Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (2) (ďalej len „Poľnohospodárska dohoda“) nadobudla platnosť 1. júna 2002.
(2)
V článku 6 Poľnohospodárskej dohody sa zriaďuje Spoločný výbor pre poľnohospodárstvo zodpovedný za vykonávanie Poľnohospodárskej dohody a zabezpečenie jej bezproblémového plnenia.
(3)
Článok 11 Poľnohospodárskej dohody umožňuje Spoločnému výboru zmeniť a doplniť prílohy a dodatky k prílohám dohody formou rozhodnutia.
(4)
Spoločný výbor sa nedávno rozhodol zmeniť a doplniť články 2 a 3 a dodatky 1, 2, 3 a 4 k prílohe 6 Poľnohopodárskej dohody.
(5)
V článku 5 ods. 2 rozhodnutia 2002/390/ES je stanovené, že prijatím pozície Únie k rozhodnutiu Spoločného výboru zmeniť a doplniť prílohu 6 Poľnohospodárskej dohody má Komisia postupovať v zmysle článkov 4 a 7 rozhodnutia Rady 1999/468/ES (3). Má jej v tom pomáhať Stály výbor pre osivá a množiteľský materiál pre poľnohospodárstvo, záhradníctvo a lesníctvo ustanovený v zmysle článku 1 rozhodnutia Rady 66/399/EHS (4).
(6)
V tomto rozhodnutí je potrebné stanoviť pozíciu Európskej únie k zmene a doplneniu prílohy 6 k Poľnohospodárskej dohode, ktorú Komisia zaujme v Spoločnom výbore pre poľnohospodárstvo.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Pozícia Európskej únie, ktorú má prijať Komisia v Spoločnom výbore pre poľnohospodárstvo zriadenom podľa článku 6 Dohody medzi Európskym spoločenstvom a Švajčiarskou konfederáciou o obchode s poľnohospodárskymi výrobkami, sa má zakladať na návrhu rozhodnutia Spoločného výboru pre poľnohospodárstvo, pripojeného k tomuto rozhodnutiu.
Článok 2
Toto rozhodnutie Spoločného výboru pre poľnohospodárstvo sa uverejní v Úradnom vestníku Európskej únie.
V Bruseli 26. novembra 2010

Labels: 3
18
15